Узэрылъытэн щхьэкIэ, узэрыцIыхун хуейщ
Налшык и зы санаторэм, Сирием къиIэпхъукIыжа адыгэхэр зыщIэсым, иджыблагъэ щыIащ Шэджэм ЕтIуанэ жылагъуэм дэс нэхъыжьыфIхэмрэ къуажэм ЩэнхабзэмкIэ и унэм щылажьэ къэфакIуэхэмрэ уэрэджыIакIуэхэмрэ.
Зэхуэсыр зи жэрдэмхэм мурад нэхъыщхьэу яIар ди лъэпкъэгъухэр нэхъ гъунэгъуу зрагъэцIыхунырщ, мащIэу нэхъ мыхъуми, я нэгу зрагъэужьынырщ.
«Ди лъэпкъэгъухэм адэжь хабзэр, бзэр зэраIэщIэмыхуам дригуфIащ. Абыхэм дыщепсалъэм мащIэуи дыпIейтеящ, нэпсхэр къыщытфIекIуи къэхъуащ», — къыхигъэщащ зэхыхьэр къызэзыгъэпэщахэм ящыщ, къуажэм ЩэнхабзэмкIэ и унэм и унафэщI Молей Алихъан.
Сирием къикIыжахэм я пащхьэ екIуу къыщыфащ Тупцыкъуэ Анатолэ игъасэ сабий къэфакIуэ гупыр, «Шэджэм псыкъелъэхэр» ансамблым хэт Мыз Анатолэ уэрэд жиIащ. Абы игъэзэщIа уэрэд куэдым щыгъуазэт Сирием щыщ адыгэхэр, псом хуэмыдэу абыхэм ягу ирихьащ лъэпкъ уэрэдыжьхэмрэ макъамэхэмрэ.
КIАРЭ Элинэ.
